Grunngildin - og aðeins meira um Kristinn H.

Við jafnaðarmenn eigum það sameiginlegt að vilja mannréttindi, lýðræði og sanngjarnar leikreglur. Í baráttunni sem framundan er megum við ekki missa sjónar af þeim grunngildum sem samfélag okkar byggir á. Það verður við ramman reip að draga því verkefnin eru mörg og knýjandi.

Lítum nánar á nokkur þau helstu:

Þegar núverandi kvótakerfi var komið á voru fiskimiðin hrifsuð úr höndum sjávarbyggðanna sem í raun réttri hefðu átt að eiga náttúrulegt tilkall til þess að nýta sér fiskimiðin og lifa af þeim. Margar þeirra hafa ekki borið sitt barr síðan. Við eigum að heimta þessa auðlind til baka.

Íslenskan landbúnað þarf að frelsa undan áratugagömlu miðstýrðu framleiðslustjórnunarkerfi. Auka þarf möguleika bænda til þess að sinna sjálfstæðri matvælaframleiðslu og tengja hana ferðaþjónustu til dæmis.
Uppbygging háskólastarfs og símenntunar um land allt er mikilvægur þáttur í því að minnka aðstöðumun og auka atgerfi byggðanna, að ekki sé minnst á samgöngur og fjarskipti sem eru nauðsynlegir grunnþættir í hverri samfélagseiningu - nokkuð sem ekkert hérað getur verið án.
Stjórnmálamenn og stjórnsýslan öll verða að bera ábyrgð og standa vörð um hlutverk stofnana þannig að þær fái að sinna lögbundnu hlutverki sínu án inngripa stjórnmálaflokka eða annarra hagsmunaafla.

Jamm.... þetta er meðal þess sem ég er að ræða á þessum fundum okkar prófkjörsframbjóðenda í Norðvesturkjördæmi - en yfirreið okkar um kjördæmið stendur nú sem hæst. Við vorum á Hellissandi og Grundarfirði í dag. Í hádeginu á morgun verður fundur í Narfeyrarstofu í Stykkishólmi og í Félagsheimilinu á Patreksfirði kl 20 um kvöldið.

Að lokum ein vísa sem varð til í rútunni hjá okkur þegar endanlega var orðið ljóst að Kristinn H. væri ekki genginn í Samfylkinguna heldur Framsóknarflokkinn:

Glumdi í flokknum gleði-org,
gladdist allur skarinn:
Kristinn veldur kæti og sorg,
hann kominn er ... og farinn!

Og hér sjáið þið okkur Örnu Láru framan við Café Riis á Hólmavík um hádegisbil í gær.

Fyrri ummæli:
Bíddu við! Eru jafnaðarmenn nú allt í einu farnir að vilja mannréttindi? Hver heldur þú að kaupi svona bull?

Eru jafnaðarmenn að vona að allir landsmenn hafi gullfiskaminni?

Ólína, hvar eru myndirnar af myndarlegu herramönnunum sem eru með í för???

Þú veist líklega nokkurn veginn hvernig mig langar að svara þessu kommenti hérna fyrir ofan....

||

Sæl Ólína. Mig tekur sárt að hafa misst af fundinum ykkar í Grundarf. Hefði mig órað fyrir því að hafa fengið tækifæri að hitta þig þá hefði ég látið mig hafa að ferðast smá í öllum snjónum. En kosningabaráttan er rétt að hefjast.

Er reyndar búinn að taka ákvörðun um að gerast meðlimur í Samfylkingunni.

Baráttukveðjur.

||

Ólína hvað finnst þér um yfirlýsingu Ingibjargar Sólrúnar um að gefa kost á sér sem áframhaldandi formaður Samfylkingar ?

||

Já satt segirðu, Ingibjörg Sólrún er flokknum nauðsynleg til að halda hinni mannlegu og hlýju ásýnd inni í forystunni. Nú bíð ég eftir því að hún taki undir ályktanir þínar um paragraff eitt í málefnaminnisblaði þínu hérna að ofan. Og að loksins verði brugðist við úrskurði Mannréttindanefndar S.Þ.

Ég er bara svo hræddur um að ég "sé ekki þjóðin" í hugskoti Ingibjargar S.

Bestu kveðjur! Og vísan um Kristinn H. var nú skratti smellin.

||

Mér finnst hreint stórkostlegt að Samfylkingin skuli tefla fram þessum hæfu og reynslumiklu konum til forystu í þá miklu tiltekt og uppbyggingu sem framundan er. Jóhanna er allra sterkasti jafnaðarmaður sem Ísland á um þessar mundir. Ingibjörg Sólrún er mikill leiðtogi og öflugur stjórnmálamaður.

||

Þessi fjögur atriði sem þú ræðir um eru fín, sum þeirra ættu nú reyndar löngu að vera komin í höfn.

Spurningin er; Hvað hefur þú hugsað þér að gera fyrir þá sem eru atvinnulausir í dag, þá sem eru á góðri leið með að missa sínar íbúðir og svo er margt annað sem þarf að gera fyrir þá sem kreppan lendir harðast á. Kreppunni verður ekki lokið ef/þegar þú kemst á þing svo að ég vildi gjarnan heyra hvaða hugmyndir þú hefur um framtíðina. Um fortíðina veit ég það að æði mörg kosningaloforð hafa ekki verið efnd enn.

||

Fyrirgefðu Ólina.

Þetta sem þú segir hér....

"

Þegar núverandi kvótakerfi var komið á voru fiskimiðin hrifsuð úr höndum sjávarbyggðanna sem í raun réttri hefðu átt að eiga náttúrulegt tilkall til þess að nýta sér fiskimiðin og lifa af þeim. Margar þeirra hafa ekki borið sitt barr síðan. Við eigum að heimta þessa auðlind til baka. "

Samfylkingin hefur nú þegar fengið tækifæri til þess hvoru tveggja að berjast gegn þessu órættlæti í tveimur þingkosningum , í stjórnarandstöðu á þingi og nú síðast í stjórn, en ekkert hefur verið að gert.

Ég endurtek EKKERT, þetta er gaspur og blaður án aðgerða sem einn flokkur hefur getað sett á oddinn ef vilji hefði staðið til.

Viljinn er enginn og það vitum við vel í Frjálslynda flokknum.

kv.Guðrún María.

||

Ég er nú ekki sammála þér um ISG, ef að það er svo mikilvægt að hefja sig á sviði Sameinuðu Þjóðanna að hægt sé að leiða hjá sér hagsmuni þeirra sem trúðu manni fyrir fjöreggi sínu þá er sá hinn sama ekki hæf til forystu.

Hins vegar er ég í sjöunda himni yfir að loksins minnist einhver aftur á að þörf er á að breyta kvótakerfinu sem er næststærsta hneisa í sögu Alþingis eingöngu einkavæðing bankanna og hugsanlega annarra ríkisfyritæka er verri.

Vertu trú hugsjónunum, líka eftir að þú hefur náð kjöri.

Kjartan Björgvinsson

||

þú átt við gamaldags átthagafjötra Ólína þegar þú talar um kvóta og byggðarmál? eða ertu bara í frösunum og hefur ekki kynnt þér neit?

eða segir það ekki neitt að 90% kvótans er skráður, landað og unninn utan höfuðborgarsvæðisins og strærstu hafnir landsins eru nú ekki stórir bæir.

svo það komist nú einhvern tíman á hreint.

að mati ykkar (í þessu tilviki samfylkingarmanna) hvar má gera út á Íslandi. því ekki virðist Snæfellbær, Akureyri, Grindavík, Dalvík eða Vestmannaeyjar vera að ykkar mati góðir staðir og allir sem þaðan gera út vera útsendarar djöfulsins. eða hvað?

eða á öllu að vera dreift jafnt yfir byggðirnar þannig að í hverri byggð verði kannski einn eða tveir bátar?

það ódýrt að vera með innantómar yfirlýsingar og frasa þegar engar lausnir eru til staðar eða nokkrar raunhæfar hugmyndir hafa komið upp á borðið.

Ef þú getur svarað því hvar má og hvar má ekki gera út, þá ertu meiri manneskja en flokksbróðir þinn sem vermir annað sætið á listanum.

Nú það er náttúrulega alltaf ein lausn til. nú við getum aukið veðar upp í segjum 500.000 tonn af Þorski. Þá geta allir veitt nægju sína. nema hvað að kannski þolir stofnin ekki slíka veiði og markaðurinn myndi kannski ekki gefa neitt fyrir slíkt offramboð.

en annars er það aldrei gaman að sjá þá sem vilja að stjórnmálamenn fari að vasast aftur í útgerð. var ekki skaðinn nóga mikill þegar stjórnmálamennirnir eyðilögðu byggðirnar með togaravæðingunni? var ekki skaðinn nægur þá? ef þú myndir kynna þér málið án þess að fara frasa og upphrópunar pólitík, þá myndiru kannski taka eftir því að þær sjávarbyggðir sem verst standa í dag, eru þær byggðir sem helst fengu hjálp frá þingmönnum og fengu togara í fjörðinn. eða jafnvel tvo.

afskipti og inngrip misvitra stjórnmálamanna sem eru með álíka langt langtímamarkmið og útrásarbankastjóri (mesta lagi 4 ár fram að næstu kosningum) er ekki það sem landsbyggðin þarf. ef útgerð á þrífast þá þarf stöðugleika svo það sé hægt að reka útgerði í hundrið ára.

||

ef það ætti að úthluta kvótanum á byggðarlög. hvernig ætti að gera það? við hvað ætti að miða? núverandi byggðarmyndstur og veiði? byggðarmynstur og veiði sem var 1980? eða kannsk 1960 eða kannski 1890 þegar Dritvík var mesti útgerðarstaður landsins?

||

Ólína ertu ánægð með að Ingibjörg ætli sér að verða formaður áfram ?

Hvernig heldur að það verði auðvelt fyrir Jóhönnu að vera með bílstjórann í aftursætinu ?

Mannréttindi, lýðræði og sanngjarnar leikreglur. hafði samfylkingin þetta að leiðarljósi á þessu kjörtímabili ?

||

Svarar ekki neinu en kemur með eintóma frasa um betri byggð og eitthvað annað í slíkum upphrópunar slagorðastíl.

þú kannski gerir þér ekki grein fyrir því, en íslendingar hafa ekki viljað vinna í fiski undan farin ár og í raun síðustu 2 áratugi. ef það á að fá íslendinga til að vinna í fiski, sérstaklega í landvinnslu, þá þarf hátækni vinnslur sem vinna gríðarlega mikið magn af fiski og borga þannig mjög há laun. vinnslur sem eru á við 5 venjulegar fiskivinnslur og frystihús í dag. Til að slíkt geti, þá þarf samþjöppun á veiðiheimuld og þar með færri vinnslur.

ferskur fiskur óunninn, hefur verið mjög verðmætur. þú vilt kannski skerða kjör sjómanna með því að neyða alla til að vinna fiskinn hérna heima svo að aflaverðmætinn verði minni? en kannski eru sjómenn ekki samfélagið.

sjávarbyggðirnar misstu sit, þar sem menn treystu á aðra til að sjá fyrir sér. þar sem menn treystu á sig sjálfa og tóku sjálfir áhættu, þar hefur útgerðin blómstrað. bæði í stóra og litlakerfinu.

allir geta farið í úgerð. að því gefnu að þeir séu tilbúnir að taka sömu áhættu og aðrir við að skuldsetja sig með lántöku. því það er alveg það sama í útgerð og öllu öðru. þú stofnar ekki fyrirtæki frítt. þú verður að gjörasvo vel að taka lán og kaupa af öðrum.

núna hefur t.d. Rifshöfn aukið verulega við sig aflaheimildum á móti því að minnkað hefur á Vesfjörðum. á að færa t.d. aflann frá Jóni Jóns tryllusjómanni á Rifi, til Gunna Gunn tryllusjómanna á Patró sem seldi allt frá sér? eða á að taka af Jóni Jóns sem keypti af Gunna Gunn, og færa nágranna Gunna sem ekki vilda kaupa þegi gunni hætti í útgerð?

aflinn er bara 30% af því sem hann var 1986. þannig að eina leiðinn sem virðist vera fær, í þessari hugmynd þinni, er að þrefalda veiðheimildir. ertu að leggja það til að veiðiheimildir á þorski séu þrefaldaðar?

||

Ólína, ég held að það lof, og sá átrúnaður, er þú gefur ISG hér sé hrein lygi hjá þér. Ég held að þú hugsir allt annað. Svo vel áttu heima í þöggunarflokknum.

||

"Þegar núverandi kvótakerfi var komið á voru fiskimiðin hrifsuð úr höndum sjávarbyggðanna sem í raun réttri hefðu átt að eiga náttúrulegt tilkall til þess að nýta sér fiskimiðin og lifa af þeim. Margar þeirra hafa ekki borið sitt barr síðan. Við eigum að heimta þessa auðlind til baka."

Þetta hefur heyrst áður:

bb.is | 28.02.2003 | 08:52Ingibjörg Sólrún og Össur boðuðu afnám kvótakerfisins

"Ingibjörg Sólrún Gísladóttir, forsætisráðherraefni Samfylkingarinnar, og Össur Skarphéðinsson, formaður flokksins, lögðu áherslu á nauðsyn samvinnu höfuðborgar og landsbyggðar á opnum stjórmálafundi Samfylkingarinnar á Ísafirði í gærkvöldi. Þau gagnrýndu harðlega stjórnkerfi fiskveiða og boðuðu afnám kvótakerfisins"

Hvað gerði Samfylkingin í boðuðu afnámi kvótakerfisins í fráfarandi ríkisstjórn?

Gangi þér annars vel, flott og frambærileg kona og Samfylking græðir örugglega á þér.

||

Í titlinum á færslunni fallbeygist nafnið Kristinn H. í Kristin H.
Vildi bara benda þér á þetta!

Ummæli:
Ég hef mikið álit á þér sem stjórnmálamanni og þar með fellur þú í mjög fámennan en fríðan flokk stjórnmálamanna í mínum huga. Þess vegna er ég ekki mjög sáttur við þig um þessar mundir. Að mínu viti er samfylkingin ekki réttur vettvangur fyrir þig og óttast að áhrif þín þar verði ekki eftir vonum, viljinn til breytinga er ekki til staðar í flokknum, það sýnir afstaða Ingibjargar til áframhaldandi setu. Þínir kraftar hefðu betur nýst í nýju framboði með fleira goðu fólki sem trúandi er til að vilja og geta breytt einhverju

Verkefni: Tröllaveiði - Nettröll eða ekki
Merking: Ekki nettröll